Κανονισμός (ΕΚ) αριθ. 1830/2002 της Επιτροπής

της 14ης Οκτωβρίου 2002

για την τροποποίηση του κανονισμού (ΕΚ) αριθ. 2342/1999 για καθορισμό των λεπτομερειών εφαρμογής του κανονισμού (ΕΚ) αριθ. 1254/1999 του Συμβουλίου περί κοινής οργανώσεως αγοράς στον τομέα του βοείου κρέατος όσον αφορά τα καθεστώτα πριμοδοτήσεων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2799/98 του Συμβουλίου, της 15ης Δεκεμβρίου 1998, για τη θέσπιση του γεωργονομισματικού καθεστώτος του ευρώ(1), και ιδίως το άρθρο 9,

τον κανονισμό (ΕΚ) αριθ. 1254/1999 του Συμβουλίου, της 17ης Μαΐου1999, περί κοινής οργανώσεως αγοράς στον τομέα του βοείου κρέατος(2), όπως τροποποιήθηκε τελευταία από τον κανονισμό (ΕΚ) αριθ. 2345/2001 της Επιτροπής(3), και ιδίως το άρθρο 4 παράγραφος 8, το άρθρο 6 παράγραφος 7, το άρθρο 11 παράγραφος 5 και το άρθρο 20,

Εκτιμώντας τα ακόλουθα:

(1) Στο πλαίσιο της πριμοδότησης για τη θηλάζουσα αγελάδα, ο κανονισμός (ΕΚ) αριθ. 2342/1999 της Επιτροπής, της 28ης Οκτωβρίου 1999, για καθορισμό των λεπτομερειών εφαρμογής του κανονισμού (ΕΚ) αριθ. 1254/1999 περί κοινής οργανώσεως αγοράς στον τομέα του βοείου κρέατος όσον αφορά τα καθεστώτα πριμοδοτήσεων(4), όπως τροποποιήθηκε τελευταία από τον κανονισμό (ΕΚ) αριθ. 169/2002(5), προβλέπει στο άρθρο 29α κανόνα για τη στρογγύλευση του αριθμού των ζώων για τον υπολογισμό του ελάχιστου ή του μέγιστου πλήθους δαμαλίδων, εκφραζόμενου ως ποσοστό. Εξάλλου, το άρθρο 17 παράγραφος 3 του κανονισμού ορίζει τον αριθμό των δαμαλίδων που μπορούν να απολαύουν της πριμοδότησης αυτής, σε περίπτωση που σε μια αίτηση πριμοδότησης, μετά την προσαρμογή του μεμονωμένου ανωτάτου ορίου, προκύπτει αριθμός από δύο έως πέντε ζώα. Η συνύπαρξη των δύο κανόνων δημιουργεί προβλήματα εφαρμογής και διαφορές όσον αφορά την εξέταση των αιτήσεων πριμοδότησης. Για να εξασφαλισθεί η εφαρμογή ενιαίου κανόνα στρογγύλευσης, διατηρώντας ταυτόχρονα τον ευνοϊκότερο κανόνα για τον παραγωγό, κρίνεται σκόπιμο να διαγραφεί το άρθρο 17 παράγραφος 3 του κανονισμού.

(2) Ο κανονισμός (ΕΚ) αριθ. 2342/1999 καθορίζει στο άρθρο 41 ορισμένους κανόνες σχετικά με τη χορήγηση προκαταβολών. Λόγω εξαιρετικά δυσμενών κλιματικών συνθηκών, οι παραγωγοί σε ορισμένα κράτη μέλη δεν μπόρεσαν να συγκομίσουν επαρκή ποσότητα χορτονομών ικανοποιητικής ποιότητας για τη διατροφή των ζώων κατά τη διάρκεια του χειμώνα. Για να επιτραπεί στους παραγωγούς να αντιμετωπίσουν τις συμπληρωματικές χρηματοδοτικές δαπάνες που προκύπτουν από την ανάγκη αγοράς πρόσθετων χορτονομών, πρέπει να επιτραπεί αύξηση του ποσού της προκαταβολής της ειδικής πριμοδότησης, της πριμοδότησης για τη θηλάζουσα αγελάδα, της πριμοδότησης σφαγής και των συμπληρωματικών πληρωμών.

(3) Ο κανονισμός (ΕΚ) αριθ. 2342/1999 ορίζει, στο άρθρο 42 δεύτερο εδάφιο, ειδικούς κανόνες όσον αφορά το έτος καταλογισμού των ζώων που αποτελούν αντικείμενο του καθεστώτος ειδικής πριμοδότησης σε περίπτωση χορήγησης της εν λόγω πριμοδότησης σύμφωνα με μια των επιλογών που προβλέπονται στο άρθρο 8 του εν λόγω κανονισμού. Δυνάμει του ανωτέρω άρθρου 8, τα κράτη μέλη που έχουν αποφασίσει να χορηγήσουν την ειδική πριμοδότηση σφαγής προβλέπουν ότι η πριμοδότηση χορηγείται επίσης κατά την αποστολή των επιλέξιμων ζώων προς ένα άλλο κράτος μέλος ή κατά την εξαγωγή τους προς τρίτη χώρα. Το δεύτερο εδάφιο του άρθρου 42 δεν περιλαμβάνει καμία αναφορά στις περιπτώσεις αυτές. Από τον καθορισμό του έτους καταλογισμού δεν προκύπτουν δυσκολίες στην περίπτωση αποστολής προς ένα άλλο κράτος μέλος, δεδομένου ότι η αίτηση ενίσχυσης έχει κατατεθεί πριν από την έξοδο από το έδαφος του σχετικού κράτους μέλους δυνάμει του άρθρου 8 παράγραφος 6 τρίτο εδάφιο του κανονισμού. Αντιθέτως, σε περίπτωση εξαγωγής προς τρίτες χώρες, λόγω του ότι η αίτηση ενίσχυσης μπορεί να υποβληθεί ακόμη και μετά την έξοδο από το τελωνειακό έδαφος της Κοινότητας, πρέπει να διευκρινιστεί το πεδίο εφαρμογής του δευτέρου εδαφίου του άρθρου 42.

(4) Ο κανονισμός (ΕΚ) αριθ. 2342/1999 προβλέπει στο άρθρο 43 ότι η μετατροπή σε εθνικό νόμισμα των ποσών των πριμοδοτήσεων και της ενίσχυσης εκτατικοποίησης πραγματοποιείται σύμφωνα με το μέσο όρο που υπολογίζεται pro rata temporis των συναλλαγματικών ισοτιμιών που εφαρμόζονται κατά το μήνα Δεκέμβριο που προηγείται του έτους καταλογισμού που έχει καθοριστεί σύμφωνα με το άρθρο 42. Πρέπει να διευκρινιστεί ότι ο ετήσιος καθορισμός της ισοτιμίας πραγματοποιείται από την Επιτροπή, όπως και στις άλλες κοινές οργανώσεις αγοράς.

(5) Λαμβανομένων υπόψη των δυσκολιών που αντιμετωπίσθηκαν, επιβάλλεται η άμεση έναρξη ισχύος της διάταξης του παρόντος κανονισμού σχετικά με την προκαταβολή των πριμοδοτήσεων και των συμπληρωματικών πληρωμών. Εξάλλου, για να παρασχεθεί στους παραγωγούς και στις αρμόδιες αρχές των κρατών μελών χρόνος προσαρμογής στη νέα διάταξη, πρέπει να προβλεφθεί η διαφοροποιημένη εφαρμογή της διάταξης που αφορά τη στρογγύλευση του αριθμού των δαμαλίδων. Όσον αφορά τον ετήσιο καθορισμό της ισοτιμίας, πρέπει να συμπίπτει η εφαρμογή της με την έναρξη του επόμενου ημερολογιακού έτους. Τέλος, για να ληφθεί υπόψη η κατάσταση των εξαγωγών που πραγματοποιούνται κατά τη διάρκεια του τρέχοντος έτους, πρέπει να προβλεφθεί η αναδρομική εφαρμογή της διάταξης σχετικά με το έτος καταλογισμού.

(6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης βοείου κρέατος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 2342/1999 τροποποιείται ως εξής:

1. Στο άρθρο 17, η παράγραφος 3 διαγράφεται.

2. Στο άρθρο 41 παράγραφος 1, το τελευταίο εδάφιο αντικαθίσταται από το ακόλουθο κείμενο: "Ωστόσο, όσον αφορά τα ημερολογιακά έτη 2000, 2001 και 2002, η προκαταβολή της ειδικής πριμοδότησης, της πριμοδότησης για τη θηλάζουσα αγελάδα, της πριμοδότησης σφαγής και των συμπληρωματικών πληρωμών μπορεί να χορηγηθεί μέχρι ποσοστού 80 % του ποσού των εν λόγω πριμοδοτήσεων ή των εν λόγω πληρωμών."

3. Στο άρθρο 42, το δεύτερο εδάφιο αντικαθίσταται από το ακόλουθο κείμενο: "Ωστόσο, σε περίπτωση χορήγησης της ειδικής πριμοδότησης σύμφωνα με μια των επιλογών που προβλέπονται στο άρθρο 8:

- εάν το ζώο έχει σφαγεί ή έχει εξαχθεί το αργότερο στις 31 Δεκεμβρίου και

- εάν η αίτηση πριμοδότησης για το ζώο αυτό έχει υποβληθεί μετά την εν λόγω ημερομηνία,

το εφαρμοζόμενο ποσό της πριμοδότησης είναι εκείνο που ισχύει στις 31 Δεκεμβρίου του έτους εντός του οποίου έγινε η σφαγή ή η εξαγωγή."

4. Στο άρθρο 43 προστίθεται η ακόλουθη φράση: "Ο μέσος όρος των ισοτιμιών καθορίζεται από την Επιτροπή κατά τη διάρκεια του επόμενου μήνα."

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την έναρξη ισχύος του.

Ωστόσο:

- τα σημεία 1 και 4 του άρθρου 1 εφαρμόζονται από την 1η Ιανουαρίου 2003,

- το σημείο 3 του εν λόγω άρθρου εφαρμόζεται από την 1η Ιανουαρίου 2002.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 14 Οκτωβρίου 2002.

Για την Επιτροπή

Franz Fischler

Μέλος της Επιτροπής

(1) ΕΕ L 349 της 24.12.1998, σ. 1.

(2) ΕΕ L 160 της 26.6.1999, σ. 21.

(3) ΕΕ L 315 της 1.12.2001, σ. 29.

(4) ΕΕ L 281 της 4.11.1999, σ. 30.

(5) ΕΕ L 30 της 31.1.2002, σ. 21.